የጋዳፊ ልጅ በጦር ወንጀል ሞት ተፈረደበት 
 የትሪፖሊ ፍርድ ቤት የጦር ወንጀል ፈጽሟል በሚል ክስ በተመሰረተበት የቀድሞው የሊቢያ ፕሬዚዳንት ሞኣመር ጋዳፊ ልጅ፣ ሳይፍ ጋዳፊ ላይ የሞት ፍርድ ውሳኔ ማስተላለፉን ዘ ኢንዲፔንደንት ዘገበ፡፡ፍርድ ቤቱ በ2011 በተቀሰቀሰው የአረብ አብዮት የግድያ፣ የግርፋትና የፍንዳታ ተግባራትን በማቀጣጠል ጥፋተኛ ሆኖ አግኝቼዋለሁ ባለው ሳይፍ ጋዳፊ ላይ በሌለበት የሞት ፍርድ ቢያስተላልፍም፣ ተከሳሹ ግን ድርጊቱን እንዳልፈጸመ መግለጹን ዘገባው ጠቁሟል፡፡ ከሳይፍ ጋዳፊ በተጨማሪ የቀድሞውን የሊቢያ የደህንነት ሃላፊ አብዱላህ አል ሴኑሲ ጨምሮ ሌሎች ስምንት ሊቢያውያንም በተመሳሳይ ክስ የሞት ፍርድ እንደተፈረደባቸው ዘገባው አስታውቋል፡፡ከለንደን ስኩል ኦፍ ኢኮኖሚክስ ፒኤችዲውን የተቀበለው ሳይፍ ጋዳፊ፤ በአሁኑ ወቅት በዚናታን ከተማ ውስጥ በሚገኝና ለትሪፖሊ መንግስት አሳልፌ አልሰጠውም ብሎ በተቃወመ ወታደር ቤት ውስጥ እንደሚገኝ ዘገባው አስታውሷል፡፡